**Bătrâni și tineri**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bătrâni și tineri,

Toți stângaci,Nu încă unii

Iar ceilalți nu mai,

Și-n sâmburul din care mă desfaci,

Un biet adult se înmulțește. Vai,

Ce jalnic fragmentați

Și fără miez,

Timpi depărtați egal de mine!

O, Doamne spune-mi unde să m-așez

Când toate vârstele îmi sunt străine

Și în zadar

Copilul care sunt

Caută speriat un timp cărunt

Sau chiar,

Mergând cu visul mai departe,

O cât mai luminoasă moarte...

Dar nu găsește disperat decât

O nemurire-n care i-e urât.